Dogleg-girkasse

En dogleg-girkasse er en manuell girkasse som kjennetegnes med at girspaken beveges opp-bortover-opp når man skifter fra 1. til 2. gir. Fordelen med dette er at 2. og 3. gir dermed blir liggende på rett ovenfor hverandre, og gjør det dermed enklere å skife mellom 2. og 3. gir. Ettersom nettopp 2. og 3. gir historisk sett ble mest brukt i racing og sportslig kjøring kan dette gi en ytelsesfordel.

Etymologi 

Navnet kommer fra engelsk, hvor «dogleg» kan vise til noe som har en skarp bøy eller sving i seg. Uttrykket kommer fra den karakteristiske formen på bakbenet til en hund.

Biler 
Dogleg-girkasser har blitt brukt på raserbiler og enkelte produksjonsbiler, og ble ansett som en ønskelig funksjon i sportsbiler i 1960-årene.

Med introduksjonen av 6-trinns manuelle girkasser på midten av 1990-årene og automatiske manuelle girkasser noen år senere begynte dogleg-girkasser å falle av moten fordi det var uegnet til et oppsett med 6 gir.

Lastebiler 
Noen lette lastebiler (for eksempel Iveco Turbo Daily) har dogleg-oppsett fordi 2. gir anses som greit for normal start, mens 1. gir er ansett som et krabbegir. På mange eldre lastebiler er førstegir merket med «lav» i stedet for «1», og andregir er merket med 1 istedet.

Dogleg-oppsett er typisk for 9- og 10-trinns tunge lastebilsgirkasser.

Referanser 

Gir